For første gang skulle vi bo næsten 3 uger i en airbnb bolig. Det var 21. gang vi gjorde brug af airbnb, både i udlandet og hjemme i Danmark.
Det var 3 gang vi skulle bo på Sicilien og basen var valgt ud fra, hvad vi ligesom manglede at se. Syd og vest skulle udforskes.
Problemet var bare, at Vincenzo’s lille perle, er så vidunderlig, at man ikke har brug for at køre væk. Vi nød i den grad, den store terrasse og det at have adgang til privat strand. Det er nemt nok, at komme ned til stranden, men op - pyha - det kræver god fysisk form.
Boligen er meget sparsomt indrettet og når man bor der i så mange dage, kan man godt savne lidt mere komfortable møbler til både stue og terrasse. Vi havde chromecast med til tv’et og det fungerede fint. Vincenzo havde fået installeret wifi lige op til vores ankomst - lykke er.
Vincenzo er en meget opmærksom vært. Vi skrev f.eks. at vi savnede en brødrister, rivejern og en kniv (der var kun en brødkniv). Dagen efter kom han med det hele. Vi fik også olivenolie og masser af blommer samt at smage på Azzaruolo.
En dag oplevede vi strømafbrydelse fra kl. 09 - 16. Vincenzo fik “lånt” strøm fra underboen og fik elselskabet til at fixe problemet meget hurtigt.
Svært for et køleskab, at undvære strøm i så mange timer, når det er 25-30 gr. dag og nat i september måned.
Vi kommer i den grad til at savne lyden af havet samt den smukke udsigt fra terrassen.
Hvis du finder på at køre en tur, er bjergbyen Caltabellotta værd at besøge. Spis dig mæt i en lækker frokost på restaurant m.a.t.e.s og se udsigten ud over bjergene ved den gamle kirke på toppen. Helt fantastisk.